SA diep bekommerd oor situasie in Eswatini(Argieffoto) Die Suid-Afrikaanse regering sê hy het met “diepe kommer” kennis geneem van die voortgesette politieke en veiligheidsituasie in die Koninkryk van Eswatini (Swaziland). “Ons is veral bekommerd oor berigte van lewensverlies en die verwoesting van eiendom,” het die departement van internasionale betrekkinge en samewerkende regering Donderdag gesê. Eswatini onderdruk lankal reeds enige afvalligheid of pro-demokrasie-bewegings en politieke partye in die land word sedert 1973 verbied. Koning Mswati III, Afrika se laaste absolute monarg, stel alle ministers aan en beheer die parlement. Betogers eis egter demokratiese hervorming. Daar is ook toenemende woede oor die weelde waarin die koning en sy familie leef, terwyl talle ander Eswatini-burgers in armoede gedompel bly. Eswatini, wat deur Suid-Afrika omring word, steun swaar op invoere van sy buurland. Maroela Media het vroeër berig talle vragmotors is by die Oshoek-grenspos gestrand weens die betogings en die internet wat glo gevolglik in die land afgeskakel is. Weens ŉ gebrek aan internet kon die vragte nie op die aanlyn stelsel verwerk word nie. Die Suid-Afrikaanse regering het ŉ beroep op die veiligheidsmagte in Eswatini gedoen om te alle tye selfbeheersing te toon en die lewe en eiendom van die land se mense te beskerm, in ooreenstemming met Eswatini se grondwetlike bepalings en wetgewing. “Suid-Afrika doen ook ŉ beroep op alle politieke rolspelers en die burgerlike samelewing om deel te neem aan sinvolle dialoog om die huidige politieke uitdagings in die land op te los,” sê Dirco. Luidens berigte het die koning glo vroeër uit Swaziland gevlug.